*\* În conformitate cu art. 40 din H.G. nr. 762/2016 , dosarele de candidatură depuse în termen formează lista lungă, care are caracter confidențial și nu trebuie publică.*

*\* Conform art. 44 alin. (2), candidaților aflați în lista scurtă li se comunică de către comitetul de nominalizare și remunerare faptul că în termen de 15 zile de la data emiterii sau stabilirii listei scurte trebuie să depună în scris la întreprinderea publică, declarația de intenție.*

ANEXA Nr. 1d

**Reguli generale pentru redactarea declaraţiei de intenţie**

* CAPITOLUL I Dispoziţii generale
* CAPITOLUL II Conţinutul declaraţiei de intenţie pentru postul de administrator
* CAPITOLUL III Conţinutul declaraţiei de intenţie pentru postul de director

**CAPITOLUL I
Dispoziţii generale**

* SECŢIUNEA 1 Rolul declaraţiei de intenţie a candidatului pentru postul de administrator şi a candidatului pentru postul de director şi elementele comune ale acestora
* SECŢIUNEA a 2 - a Rolul declaraţiei în procesul de selecţie pentru postul de administrator
* SECŢIUNEA a 3 - a Rolul declaraţiei în procesul de selecţie pentru postul de director

***SECŢIUNEA 1
Rolul declaraţiei de intenţie a candidatului pentru postul de administrator şi a candidatului pentru postul de director şi elementele comune ale acestora***

**Art. 1.** - Declaraţia de intenţie face parte din setul de documente obligatorii pe care le pregătesc şi le înaintează candidaţii pentru postul de administrator înscrişi în lista scurtă.

**Art. 2.** - (1) Declaraţiile de intenţie ale candidaţilor pentru membrii consiliului şi directori sunt distincte, în funcţie de rolurile distincte pe care aceştia le îndeplinesc, primii fiind preocupaţi de aspecte ce ţin de supravegherea nivelului executiv şi de buna guvernare a întreprinderii publice în general, iar cei din urmă de aspectele operaţionale.
(2) Declaraţiile de intenţie pentru cele două categorii de candidaţi sunt întocmite conform prevederilor art. 19.

***SECŢIUNEA a 2 - a
Rolul declaraţiei în procesul de selecţie pentru postul de administrator***

**Art. 3.** - În plus faţă de aspectele comune prezentate la art. 2 alin. (2), declaraţiile de intenţie ale candidaţilor pentru postul de administrator vizează propuneri generale ca răspuns la cerinţele formulate în scrisoarea de aşteptări.

**Art. 4.** - Declaraţia de intenţie este înaintată în scris autorităţii publice tutelare, fiind parte componentă a evaluării candidaţilor aflaţi în lista scurtă.

***SECŢIUNEA a 3 - a
Rolul declaraţiei în procesul de selecţie pentru postul de director***

**Art. 5.** - Declaraţiile de intenţie ale candidaţilor pentru postul de director vizează, în plus faţă de aspectele comune prezentate la art. 2 alin. (2), propuneri generale ce ţin de aspectele operaţionale ale activităţii întreprinderii publice.

**Art. 6.** - Declaraţia de intenţie este înaintată în scris, fiind parte componentă a documentelor de evaluare a candidaţilor aflaţi în lista scurtă.

***CAPITOLUL II
Conţinutul declaraţiei de intenţie pentru postul de administrator***

* SECŢIUNEA 1 Elemente obligatorii de structură ale declaraţiei de intenţie pentru postul de administrator
* SECŢIUNEA a 2 - a Legătura dintre profilul candidatului şi obiectivele pe care trebuie să le realizeze conform scrisorii de aşteptări
* SECŢIUNEA a 3 - a Aprecieri asupra necesităţii dezvoltării elementelor de guvernanţă corporativă
* SECŢIUNEA a 4 - a Răspunsurile şi viziunea candidaţilor cu privire la aşteptările acţionarilor
* SECŢIUNEA a 5 - a Aprecieri cu privire la provocările specifice cu care se confruntă întreprinderea publică, raportate la situaţia contextuală a acesteia
* SECŢIUNEA a 6 - a Exemple de indicatori pe care candidatul îi consideră oportuni pentru monitorizarea şi remunerarea performanţei
* SECŢIUNEA a 7 - a Constrângeri, riscuri şi limitări pe care candidatul consideră că le-ar putea întâmpina în implementarea măsurilor propuse

***SECŢIUNEA 1
Elemente obligatorii de structură ale declaraţiei de intenţie pentru postul de administrator***

**Art. 7.** - Declaraţia de intenţie a candidatului pentru postul de administrator conţine în mod obligatoriu următoarele elemente:

**a)** legătura dintre profilul candidatului şi obiectivele pe care trebuie să le realizeze, conform scrisorii de aşteptări;
**b)** aprecieri asupra necesităţii dezvoltării elementelor de guvernanţă corporativă;
**c)** răspunsurile şi viziunea candidaţilor cu privire la aşteptările acţionarilor.

**Art. 8.** - Este recomandabil ca declaraţia de intenţie a candidatului să conţină şi următoarele elemente:

**a)** aprecieri cu privire la provocările specifice cu care se confruntă întreprinderea publică, raportate la situaţia contextuală a acesteia;
**b)** exemple de indicatori pe care candidatul îi consideră oportuni pentru monitorizarea performanţei;
**c)** constrângeri, riscuri şi limitări pe care candidatul consideră că le-ar putea întâmpina în implementarea măsurilor propuse.

***SECŢIUNEA a 2 - a
Legătura dintre profilul candidatului şi obiectivele pe care trebuie să le realizeze conform scrisorii de aşteptări***

**Art. 9.** - (1) Declaraţiile de intenţie prezintă viziunea candidatului privind dezvoltarea întreprinderii publice, prin prisma poziţiei pe care doreşte să o ocupe în cadrul consiliului.
(2) Elaborarea declaraţiei de intenţie se face ţinând cont de profilul profesional al candidatului şi de profilul candidatului din cadrul consiliului pentru care doreşte sa candideze.

**Art. 10.** - Toţi candidaţii, indiferent de poziţia pe care doresc să o ocupe în cadrul consiliului, prezintă viziunea cu privire la dezvoltarea generală pe termen scurt, mediu şi lung a întreprinderii publice, astfel încât aceasta să poată contribui la rezultatele dorite de acţionari şi exprimate prin scrisoarea de aşteptări.

***SECŢIUNEA a 3 - a
Aprecieri asupra necesităţii dezvoltării elementelor de guvernanţă corporativă***

**Art. 11.** - Candidaţii prezintă consideraţiile pe tema guvernanţei corporative, din care să rezulte cunoştinţele în domeniul guvernanţei corporative şi viziunea asupra acestui domeniu cu aplicabilitate în întreprinderea publică.

**Art. 12.** - Candidaţii prezintă în declaraţiile de intenţie acţiunile şi mijloacele folosite prin care pot să îşi îndeplinească funcţiile de supraveghere, control şi tragere la răspundere.

***SECŢIUNEA a 4 - a
Răspunsurile şi viziunea candidaţilor cu privire la aşteptările acţionarilor***

**Art. 13.** - (1) Declaraţia de intenţie cuprinde atât răspunsul sau poziţia candidatului faţă de dezideratele din scrisoarea de aşteptări, cât şi o argumentare a legăturii dintre profilul candidatului şi felul în care acesta ar putea contribui la îndeplinirea obiectivelor şi ţintelor cuprinse în scrisoarea de aşteptări.
(2) Declaraţia de intenţie cuprinde şi o argumentare a legăturii dintre profilul candidatului şi responsabilităţile consiliului.

**Art. 14.** - În declaraţia de intenţie se prezintă şi înţelegerea candidaţilor asupra specificului întreprinderii publice, contextului naţional şi internaţional în care întreprinderea publică acţionează, elementele de misiune şi strategie corporativă, în vederea atingerii aşteptărilor acţionarilor exprimate în scrisoarea de aşteptări.

***SECŢIUNEA a 5 - a
Aprecieri cu privire la provocările specifice cu care se confruntă întreprinderea publică, raportate la situaţia contextuală a acesteia***

**Art. 15.** - În funcţie de profilul său şi de abilităţile pe care doreşte să le prezinte, candidatul poate include în declaraţia de intenţie elemente ale unei analize SWOT, ale unui plan de marketing, de restructurare sau financiar al întreprinderii publice.

***SECŢIUNEA a 6 - a
Exemple de indicatori pe care candidatul îi consideră oportuni pentru monitorizarea şi remunerarea performanţei***

**Art. 16.** - Declaraţiile de intenţie pot cuprinde:

**a)** exemple de indicatori de performanţă financiari şi nefinanciari pentru măsurarea obiectivelor prezentate în scrisoarea de aşteptări;
**b)** exemple de indicatori de performanţă financiari şi nefinanciari oportuni pentru stabilirea componentei variabile a remuneraţiei.

***SECŢIUNEA a 7 - a
Constrângeri, riscuri şi limitări pe care candidatul consideră că le-ar putea întâmpina în implementarea măsurilor propuse***

**Art. 17.** - O secţiune specială a declaraţiei de intenţie cuprinde:

**a)** constrângerile, riscurile şi limitările pe care candidatul consideră că le-ar putea întâmpina în implementarea măsurilor propuse;
**b)** resursele materiale, umane, informaţionale şi altele asemenea de care ar avea nevoie pentru implementarea măsurilor propuse.

**CAPITOLUL III
Conţinutul declaraţiei de intenţie pentru postul de director**

* SECŢIUNEA 1 Elemente obligatorii de structură ale declaraţiei de intenţie pentru postul de director
* SECŢIUNEA a 2 - a Legătura dintre profilul candidatului şi obiectivele pe care trebuie să le realizeze, conform scrisorii de aşteptări
* SECŢIUNEA a 3 - a Aprecieri cu privire la provocările specifice cu care se confruntă întreprinderea publică, raportate la situaţia contextuală a acesteia
* SECŢIUNEA a 4 - a Exemple de indicatori pe care candidatul îi consideră oportuni pentru monitorizarea şi remunerarea performanţei
* SECŢIUNEA a 5 - a Constrângeri, riscuri şi limitări pe care candidatul consideră că le-ar putea întâmpina în implementarea măsurilor propuse

***SECŢIUNEA 1
Elemente obligatorii de structură ale declaraţiei de intenţie pentru postul de director***

**Art. 18.** - Declaraţia de intenţie a candidatului pentru postul de director trebuie să conţină în mod obligatoriu următoarele elemente de structură:

**a)** legătura dintre profilul candidatului şi obiectivele pe care trebuie să le realizeze, conform scrisorii de aşteptări;
**b)** aprecieri cu privire la provocările specifice cu care se confruntă întreprinderea publică, raportate la situaţia contextuală a acesteia;
**c)** exemple de indicatori pe care candidatul îi consideră oportuni pentru monitorizarea şi remunerarea performanţei;
**d)** constrângeri, riscuri şi limitări pe care candidatul consideră că le-ar putea întâmpina în implementarea măsurilor propuse.

***SECŢIUNEA a 2 - a
Legătura dintre profilul candidatului şi obiectivele pe care trebuie să le realizeze, conform scrisorii de aşteptări***

**Art. 19.** - Declaraţia de intenţie cuprinde un rezumat al experienţei manageriale a candidatului şi o argumentare a legăturii dintre profilul candidatului, anume experienţa sa profesională acumulată până la momentul candidaturii şi felul în care aceasta ar putea contribui la soluţionarea provocărilor manageriale cu care se confruntă întreprinderea publică.

**Art. 20.** - Pe baza scrisorii de aşteptări publicate, a altor informaţii furnizate candidaţilor la postul de director clasaţi în lista scurtă de către întreprinderea publică, conform legislaţiei în vigoare, şi pe baza elementelor publicate în anunţul de selecţie, candidatul la postul de director aflat în lista scurtă conturează răspunsuri şi propuneri de soluţii manageriale specifice.

***SECŢIUNEA a 3 - a
Aprecieri cu privire la provocările specifice cu care se confruntă întreprinderea publică, raportate la situaţia contextuală a acesteia***

**Art. 21.** - În funcţie de profilul său şi de abilităţile pe care doreşte să le puncteze, precum şi de experienţa managerială a candidatului în domeniul specific în care activează întreprinderea publică ori în domenii conexe, candidatul include în declaraţia de intenţie elemente ale unei analize SWOT a întreprinderii publice, a contextului de piaţă în care întreprinderea publică operează şi elementele generale ale unui plan de management.

***SECŢIUNEA a 4 - a
Exemple de indicatori pe care candidatul îi consideră oportuni pentru monitorizarea şi remunerarea performanţei***

**Art. 22.** - Declaraţiile de intenţie pot cuprinde:

**a)** exemple de indicatori de performanţă financiari şi nefinanciari pentru măsurarea obiectivelor prezentate în scrisoarea de aşteptări;
**b)** exemple de indicatori de performanţă financiari şi nefinanciari oportuni pentru stabilirea componentei variabile a remuneraţiei.

***SECŢIUNEA a 5 - a
Constrângeri, riscuri şi limitări pe care candidatul consideră că le-ar putea întâmpina în implementarea măsurilor propuse***

**Art. 23.** - O secţiune specială a declaraţiei de intenţie cuprinde:

**a)** constrângerile, riscurile şi limitările pe care candidatul consideră că le-ar putea întâmpina în implementarea măsurilor propuse;
**b)** resursele materiale, umane, informaţionale şi altele asemenea de care ar avea nevoie pentru implementarea măsurilor propuse.